The Tortured Poets Department

**The Tortured Poets Department** (käytetään myös lyhennettä *TTPD*) on yhdysvaltalaisen laulaja-lauluntekijän Taylor Swiftin 11:s studioalbumi vuodelta 2024. Albumin julkaisi 19. huhtikuuta 2024 Republic Records. Sen ensimmäinen single ”Fortnight” julkaistiin samaan aikaan itse albumin kanssa. ”I Can Do It with a Broken Heart” julkaistiin toisena virallisena singlenä heinäkuussa 2024.

Albumilla vierailevat yhdysvaltalainen laulaja Post Malone ja brittiläinen indie rock -yhtye Florence and the Machine. Albumin standardipainos koostuu kuudestatoista kappaleesta. Swift julkaisi lisäksi laajennetun *The Tortured Poets Department: The Anthology* -version, jossa on yhteensä 31 kappaletta. Albumista julkaistiin useita erilaisia painoksia.

*The Tortured Poets Department* menestyi erittäin hyvin kaupallisesti. Sitä kuunneltiin Spotify-palvelussa ensimmäisen 12 tunnin aikana enemmän kuin mitään muuta albumia aiemmin samassa ajassa. Albumi nousi Yhdysvalloissa Billboard 200 -albumilistan kärkeen. Kaikki kappaleet nousivat Billboard Hot 100 -listalle, ja niistä ”Fortnight”-single oli listaykkönen. 

## Tuotanto
Swift aloitti albumin työstämisen vuonna 2022 saatuaan valmiiksi edellisen albuminsa *[[Midnights]]* ja jatkoi albumin tekemistä *[[The Eras Tour]]* -kiertueen aikana seuraavana vuonna. Hän on kuvaillut albumia levyksi, joka hänen tarvitsi tehdä. 

Swift kirjoitti ja tuotti useimmat kappaleet pitkäaikaisten yhteistyökumppaniensa Jack Antonoffin ja Aaron Dessnerin kanssa. Florence and the Machine -yhtyeen Florence Welch kirjoitti hänen kanssa kappaleen ”Florida!!!”. Yhtye vierailee kappaleella. Albumin avauskappaleella ”Fortnight” vierailee yhdysvaltalainen laulaja Post Malone, joka osallistui myös sen säveltämiseen. Tuottaja Louis Bell oli puolestaan mukana sen tuottamisessa. Lauluntekijä ja tuottaja Patrik Berger oli tekemässä kappaletta ”I Look in People’s Windows”.

## Tyyli ja sanoitukset
*The Tortured Poets Department* on tyyliltään pääasiallisesti synthpop-musiikkia. Albumilla on mukana myös pianoballeja. Useimmat kappaleet kertovat erosta ja sydänsuruista ja ovat omaelämäkerrallisia. Swift on kuvaillut albumia ”antologiana uusia teoksia, jotka kertovat tapahtumista, mielipiteistä ja tunteista ohimenevänä ja kohtalokkaana ajankohtana, joka oli sekä skandaalinomainen että surullinen”.

Suuren osan kappaleista, muun muassa kappaleet ”The Smallest Man Who Ever Lived”, ”I Can Fix Him (No Really I Can)” ja ”But Daddy I Love Him”, on tulkittu median arvosteluissa kertovan Swiftin kohua ja kritiikkiä herättäneestä lyhyestä suhteesta The 1975 -yhtyeen Matty Healyn kanssa keväällä 2023. Kappaleiden ”So Long, London” ja ”How Did It End” on tulkittu kertovan Swiftin ja hänen pitkäaikaisen kumppaninsa Joe Alwynin erosta. ”The Alchemy” on rakkauslaulu, jonka on tulkittu kertovan Swiftin uudesta parisuhteesta amerikkalaisen jalkapallon pelaajan Travis Kelcen kanssa. 

Toinen teema albumilla on elämä julkisuudessa. ”I Can Do It with a Broken Heart” -kappale sisältää viittauksia Swiftin *[[The Eras Tour]]* -kiertueeseen (2023–2024). Swift sanoo kappaleessa tehneensä lavalla kaikkensa ja esittäneensä iloista, vaikka oli todellisuudessa masentunut. Kappale ”Clara Bow” on nimetty 1920-luvulla vaikuttaneen näyttelijä Clara Bow’n mukaan ja kertoo kuuluisuudesta.

Muutamien kappaleiden sanoituksissa on fiktiivisiä piirteitä. Kappaleen ”Fortnight” päähenkilö elää onnettomassa avioliitossa ja asuu entisen kumppaninsa naapurina. Kappale ”Florida” kertoo Swiftin mukaan siitä, miten rikolliset ja uutta elämää etsivät ihmiset usein pakenevat Floridaan.

## Markkinointi ja julkaisu
Swift ilmoitti albumin julkaisusta helmikuun 2024 Grammy-gaalassa voitettuaan *Midnights*-albumista parhaan popalbumin palkinnon. Albumin kansikuva ja kappalelista julkaistiin tämän jälkeen hänen sosiaalisen median sivuillaan. Swift mainosti albumin vinyylivariantteja helmikuun ja maaliskuun konserteissaan. 

Albumi julkaistiin 19. huhtikuuta 2024. Standardipainoksessa on 16 kappaletta. Swift julkaisi kaksi tuntia standardipainoksen jälkeen suoratoistopalveluissa *The Tortured Poets Departmet: The Anthology* -nimisen version, jossa on 15 bonuskappaletta. Swift kertoi Instagram-päivityksessä päätöksestä julkaista kaksoisalbumi: ”Olin kirjoittanut niin paljon tuskallista runoutta viimeisen kahden vuoden aikana ja halusin jakaa sen kaiken kanssanne, joten tässä on *TTPD:n* toinen osa: *The Anthology.* 15 lisäkappaletta.” 

Albumista julkaistiin useita fyysisiä painoksia, joilla kaikilla on standardipainoksen kappaleiden lisäksi yksi bonuskappale. Swiftin omassa verkkokaupassa oli lisäksi rajoitetun ajan myynnissä CD-painoksia, joissa oli bonuksena jonkin kappaleen akustinen versio ja digitaalisia versioita, joissa oli bonuksena jonkin kappaleen liveversio tai demo. *The Tortuded Poets Department: The Anthology* julkaistiin Black Fridayna marraskuussa 2024 fyysisesti CD:nä ja ja vinyylinä. Fyysisellä versiolla on bonusraitoina neljä akustista versiota albumin kappaleista. Swift sai kritiikkiä medialta ja faneilta useiden versioiden julkaisemisesta, koska sitä pidettiin keinotekoisena myynnin edistämisenä ja variantit vaikuttivat muiden artistien julkaisujen listasijoituksiin.

Swift otti toukokuussa albumin kappaleita vuonna 2023 alkaneen *[[The Eras Tour]]* -kiertueensa kappalelistaan. Konserttiin lisättiin *The Tortured Poets Department* -albumille oma osio, jolla hän esitti seitsemän albumin kappaletta. Swift esitti lisäksi albumin kappaleita akustisesti soolona konsertin vaihtuvien kappaleiden osiossa.

## Singlet
Ensimmäinen single albumilta on kappale ”Fortnight”, jolla vierailee yhdysvaltalainen laulaja Post Malone. Single julkaistiin samaan aikaan albumin kanssa. Kappaleelle kuvattiin musiikkivideo, jonka Swift ohjasi itse. Videolla esiintyvät Swiftin ja Malonen lisäksi näyttelijät Ethan Hawke ja Josh Charles. Kappaleesta julkaistiin lisäksi kaksi remix-versiota ja akustinen versio. ”Fortnight” nousi Yhdysvalloissa Billboard Hot 100 -listan kärkeen. 

”I Can Do It with a Broken Heart” julkaistiin albumin toisena virallisena singlenä heinäkuussa 2024. Kappaleen musiikkivideo sisältää *[[The Eras Tour]]* -kiertueella kuvattua backstage-materiaalia ja kohtauksia esityksistä.

## Vastaanotto
### Myynti
The Tortured Poets Department on menestynyt hyvin kaupallisesti ja rikkonut useita ennätyksiä. Albumi keräsi Spotifyssa yli 300 miljoonaa kuuntelukertaa ensimmäisen vuorokauden aikana, enemmän kuin mikään albumi Spotifyn historiassa. Albumi saavutti miljardi kuuntelukertaa nopeammin kuin mikään muu albumi aiemmin. Levyä myytiin Yhdysvalloissa ensimmäisellä viikolla 1,94 miljoonaa fyysistä tai digitaalista kopiota. Suoratoisto mukaan lukien albumia myytiin 2,6 miljoonaa, enemmän kuin mitään Swiftin aiempaa albumia viikon aikana. Heinäkuuhun mennessä albumia oli myyty 4,66 miljoonaa, josta 2,47 miljoonaa oli fyysisiä kopioita tai digitaalisia latauksia.

Albumi nousi listoille kymmenissä eri maissa. Yhdysvalloissa se nousi Billboard 200 -albumilistan kärkeen. Billboard Hot 100 -listalle nousivat kaikki albumin kappaleet, niistä ”Fortnight” ykköseksi. Swift piti hallussaan listan kärkisijoja 1–14. Albumi oli listakärjessä 12 peräkkäistä viikkoa ja pysyi listalla 17 viikkoa. 

Albumi nousi listoille myös muualla, ja se oli listaykkönen lähes 30 maassa.

### Arvosteluja

Metacritic -kerääjäsivustolla albumi sai 24 arvostelun perusteella pisteiksi 76/100.

*[[The Independent]]in* Helen Brown antoi albumille viisi tähteä viidestä. Brownin mukaan albumi korostaa Swiftin tarinankerronnallisia vahvuuksia. *[[Rolling Stone]]n* Rob Sheffield antoi albumille viisi tähteä viidestä ja kuvaili sitä yhdistelmäksi *[[Folklore (Taylor Swiftin albumi)|Folklore]]*- ja *[[Evermore]]*-albumien intiimiä ilmaisua sekä *[[Midnights]]*-albumin synthpoppia.
*[[The Guardian]]in* Alexis Petridis kuvaili albumin olevan osoitus siitä, että Swift on taitava lauluntekijä sekä uskalias ottamaan riskejä. *[[The Telegraph]]in* Neil McCormick antoi albumille neljä tähteä viidestä. Hän kuvaili albumia kahden eron inspiroimaksi kokonaisuudeksi.

*[[Helsingin Sanomat|Helsingin Sanomien]]* Aleksi Kinnunen antoi kolme tähteä viidestä ja kuvaili albumin olevan musiikillisesti riskitön.
*[[The New York Times]]in* Lindsay Zoladz kuvaili albumin pysyvän tutussa Jack Antonoffin tuotannossa, ja albumia olisi voinut tiivistää. *[[Soundi]]n* Asko Alanen antoi kolme tähteä viidestä. Hänen mielestään albumi on miellyttävää kuunneltavaa, mutta pyörii musiikillisesti paikallaan.

## Kappalelista

* ”Imgonnagetyouback” on kirjoitettu albumilla muodossa ”imgonnagetyouback”.
* ”Thank You Aimee” on kirjoitettu albumilla muodossa ”thanK you aIMee”.
* Albumin standardiversion fyysiset painokset sisältävät bonuskappaleena kappaleen ”The Manuscript”, ”The Black Dog”, ”The Bolter” tai ”The Albatross.” 
* Swiftin sivustolla oli lisäksi rajoitetun ajan myynnissä CD-painoksia, jossa oli bonuskappaleena akustinen versio kappaleesta ”But Daddy I Love Him”, ”Fortnight”, ”Fresh Out the Slammer”, ”Guilty as Sin?” tai ”Down Bad”.
* Swiftin sivustolla oli lisäksi rajoitetun ajan myynnissä digitaalisia versioita, joissa oli bonuskappaleena jonkin kappaleen liveversio tai demo.

## Listasijoitukset
### Viikottaiset listat

### Vuosittaiset listat

## Myyntipalkinnot

## Lähteet

## Aiheesta muualla
*''The Tortured Poets Department'' Allmusic-sivustolla
*''The Tortured Poets Department'' Discogs-sivustolla